Jisas kwa keꞌep aiymol Jeriko ka yi to kwanan taltenien eney wakwa iyn yi nawa tal on tako.
Ni wruew tako tekmen aiymol eney san iyn Sakius.
Sakius eke yi ni prum yere ni tersem takis ka yi tektiey atwuen tweiyn,
ka yi ke twana ni lin o tartar.
Yi kepeiyl etek pan iyn yi nawyiel weꞌes Jisas eke yi ni petenien.
Olinka Sakius eke yi ni opeyien etek ka yi ninklon nayiel Jisas wakama taltenien eney tem re ni tartar korꞌulula yi.
Kois yi kepeij kwa re watan ka yi wa keꞌera koto na aiy fik tako re terkey paneke “Sikamo” iyn yi nayiel Jisas.
Nanen Jisas eke nawama taltenien tal aiy sikamo wakto ney.
Tem Jisas kwama keꞌep tal aiy Sakius keꞌera wakto ney,
yi ketelkaiya ka yi tekeis i pan,
“Sakius,
eliy kesiwiw.
Ye mas nokun tuoiyl e no niꞌi poiyn iynwue neyeke.”
Sopana yi kosolsola tektek ka yi kesew kwaꞌiw prepeyie tektek ka yi key Jisas ruij karwa no iyn.
Re ni tartar keryiel o ney ka re tornuiynuiyna yi aij ka terkeis paneke,
“Yi taktaiyltaiyl eni tokso re o soklek oko wa tekmen ono iyn pana yi ni lowon iyn.”
Olinka Sakius eke kroa tekeis Ni Prum Jisas eke paneke,
“E nakyiel,
Ni Prum!
Iynwue ney ye neꞌieskaiy re o tartar iynjie na selen twapin eltin.
Selen twapin tako iynjie ka selen twapin tako ye neꞌiylkaiy nawa re ni elire o lin.
Ka pana o yere ni a kesiem tana,
ye neꞌiyla twaꞌiwna re selen 4-pla onima nien.”
Ka Jisas tekeis Sakius eke paneke,
“Iynwue ney God koso om ni wakon ono neyeke nawkon omon tpan tpan.
Ni neyeke yi pe teniey iyn Abraham.
Nanen Onton Iyn Eni ney kwama iyn yi napeiyltek ka nakeij ewen nawa na re ni iyn tartaw triena taltenien iyn naron omon nartaiyltaiyl God.”